ORDE do 3 de xuño de 2008 sobre a aprobación definitiva do expediente de modificación puntual do Plan Xeral de Ordenación Urbana de Lugo no ámbito do Plan parcial do sector de solo urbanizable non programado Norte-I.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/07/2008

O Concello de Lugo remite o proxecto de modificación puntual referido, solicitando a aprobación definitiva do expediente, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada por Lei 15/2004, do 29 de decembro, e pola Lei 6/2007, do 11 de maio, de medidas urxentes en materia de ordenación do territorio e do litoral de Galicia, en diante LOUG.
O proxecto está formado por memoria descritiva e xustificativa, estudo de sustentabilidade ambiental e planos, redactados polo arquitecto municipal, aparece datado en marzo de 2007 e contén de dilixencia municipal, que acredita a fase de tramitación a que corresponde.
I. Antecedentes.
1. O planeamento urbanístico vixente no municipio de Lugo é un Plan Xeral de Ordenación Urbana (desde agora PXOU) aprobado definitivamente o 27 de decembro de 1990.
2. A modificación pretende introducir os contidos do convenio asinado polo concello e a comisión xestora que representa os propietarios do sector Norte-I con data do 16 de novembro de 2001 no ámbito do Plan parcial do devandito sector, aprobado polo Pleno do concello o 30 de xuño de 2003.
3. De conformidade co disposto na disposición transitoria primeira 1 g) da LOUG, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que, para o efecto prevé a citada lei en razón das pretensións que conteñan.
4. Nese aspecto, cómpre ter en conta, entre outros, os seguintes particulares:
1. Rematada a fase de elaboración da modificación, e inmediatamente antes da súa aprobación inicial, o concello someteu o expediente ao informe preceptivo (artigo 85.1º da LOUG) da Consellería de Política Territorial, Obras Públicas e Vivenda, que foi emitido pola Dirección Xeral de Urbanismo o 14 de maio de 2004 sinalando unha serie de observacións.
2. Pleno da Corporación, en sesión do 3 de febreiro de 2005, acordou a aprobación inicial da modificación, que posteriormente foi sometida á información pública, polo prazo dun mes, mediante anuncios publicados nos xornais El Progreso de Lugo do día 18 de febreiro de 2005, en La Voz de Galicia do día 22 de febreiro de 2005 e no Diario Oficial de Galicia, do 15 de marzo de 2005.
3. Igualmente, figuran no expediente informes do secretario municipal e do técnico municipal, de datas do 2 de xuño de 2005, respectivamente, sobre a conformidade da modificación coa lexislación vixente a calidade técnica do proxecto.
4. Segundo certifica o secretario municipal durante a exposición pública do expediente non se presentaron alegacións.
5. O Concello de Lugo aprobou provisionalmente o expediente o 6 de xuño de 2005.
6. Por orde desta consellería do 22 de novembro de 2005 suspéndese a aprobación definitiva deste expediente, ordenándose incorporar as seguintes correccións:
-Que o proxecto incorpore as ordenanzas reguladoras das diferentes zonas edificables, tanto residenciais como destinadas a equipamentos, segundo o previsto no artigo 67 da LOUG.
-Que se proceda á definición do 20% de reserva para vivendas suxeitas a algún réxime de protección pública no proxecto de modificación, dado que se entende de aplicación a este suposto o artigo 64 f) da LOUG.
7. Constan no expediente informes favorables en materia de estradas con data 10 de abril de 2005 por parte da Deputación Provincial de Lugo e con data do 10 de maio de 2005 por parte do Ministerio de Fomento, (Unidade de Estradas de Lugo).
8. Consta no expediente Resolución do 13 de xullo de 2007 da Dirección Xeral de Desenvolvemento Sostible, pola que se declara a inviabilidade do sometemento da presente modificación do PXOU ao procedemento de avaliación ambiental estratéxica da Lei 9/2006, do 28 de abril, sinalando o deber de cumprir nas actuacións de execución deste proxecto as condicións contidas no anexo da antedita resolución.
9. O expediente foi obxecto de informe favorable da Confederación Hidrográfica do Norte de España con data do 22 de xaneiro de 2008 con algunhas condicións.
10. O Concello de Lugo aprobou provisionalmente o expediente o 3 de marzo de 2008 dando por válida a exposición pública antedita por entender que as modificacións realizadas non teñen un carácter substancial.
Á vista do indicado constátase que o expediente cumpre, respecto da documentación e tramitación administrativa, as determinacións contidas no artigo 85 da Lei 9/2002, do 30 decembro, de ordenación urbanística e protección do medio rural de Galicia.
II. Consideracións e fundamentación.
De acordo co informe-proposta da Dirección Xeral de Urbanismo do 3 de xuño de 2008, considérase que a documentación remitida polo Concello de Lugo cumpre coas correccións recollidas na Orde de 22 de novembro de 2005, polo que non se aprecia inconveniente ningún que impida aprobar definitivamente o expediente de modificación puntual do Plan Xeral de Ordenación Urbana de Lugo no ámbito do Plan parcial do sector de solo urbanizable non programado Norte-I.
De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1. De acordo co punto 5º a) do artigo 85 da LOUG, aprobar definitivamente a modificación puntual do Plan Xeral de Ordenación Urbana de Lugo no ámbito do Plan parcial do sector de solo urbanizable non programado Norte-I.
2. De conformidade co disposto polos artigos 92 da LOUG, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de xuño de 2008.
María José Caride Estévez
Conselleira de Política Territorial, Obras Públicas
e Transportes